Un panda roşu, 21 de şerpi, papagali... Vameşii thailandezi au arestat şase indieni care au încercat să se îmbarce într-un avion pe ruta Bangkok - Mumbai cu 87 de animale sălbatice destinate traficului, au anunţat miercuri autorităţile vamale, informează AFP, potrivit Agerpres.
"Au fost găsite animale, dintre care 29 de varani cu gât negru, 21 de şerpi, 15 păsări, printre care papagali (...), în total 87. Animalele erau ascunse în valize", au precizat autorităţile într-un comunicat.
Fotografiile publicate de vamă arată un panda roşu, o specie în pericol de dispariţie originară din Himalaya şi din sud-vestul Chinei, într-un coş de răchită sigilat cu bandă adezivă.
Animalele au fost descoperite luni pe aeroportul Suvarnabhumi din Bangkok, cel mai mare din regat.
Suspecţii riscă o pedeapsă maximă de 10 ani de închisoare sau de patru ori valoarea drepturilor de import.
Thailanda este un centru notoriu pentru traficul de animale sălbatice, de obicei cu destinaţia Vietnam şi China, unde sunt folosite în medicina tradiţională, însă în ultimii ani s-a înregistrat o creştere a comerţului ilegal către India.
Un cetăţean mongol a fost arestat la sfârşitul lunii februarie la Bangkok având în valize şerpi, dragoni de Komodo şi broaşte ţestoase, în timp ce se îmbarca la bordul unui avion cu destinaţia Ulan Bator.